Folketing
2013-12-05

Det gjorde den daværende regering naturligvis med det flertal, den kunne sikre. Det er svaret første gang, og det er også svaret her anden gang. Jeg kan ikke undlade at sige: Hvorfor gjorde man ikke mere? Hvorfor er Venstres ordfører så interesseret i at fremhæve de her ting? Ja, det var fremskridt, men var det markante, store skridt fremad i en ligestilling mellem psykiatri og somatik, altså fysisk sygdom? Det var positive skridt. Hvorfor tog man ikke flere skridt? Hvorfor var den daværende regering ikke mere ambitiøs? Nu klandrer Venstres ordfører den nuværende regering for ikke at være ambitiøs nok. Hvorfor gjorde man ikke mere i 10 år? Hvorfor kan ordføreren ikke nævne en væsentlig længere liste af initiativer, som både blev foreslået og også gennemført i VKO's tid? Det var 10 jubelår med god økonomi, hvor man sagde, at man også havde den politiske intention i forhold til at forbedre psykiatrien, men hvor kun ganske lidt blev forandret i positiv retning. Hvorfor skulle denne regering overtage en psykiatri, hvor kapaciteten på personaleområdet og også i forhold til fysiske forhold ikke var fulgt med udviklingen? Hvorfor skulle vi overtage en psykiatri, som haltede bagefter somatikken?